Hefur saltneysla ( NaCl ) innan skynsamlegra marka slæm áhrif á heilsuna ? Hófleg neysla matarsalts ( NaCl ) hefur að öllum líkindum ekki slæm áhrif á heilsuna . Í Manneldismarkmiðum fyrir Íslendinga er sagt æskilegt að saltneysla fari ekki yfir 8 grömm á dag hjá heilbrigðum einstaklingum , en almennt er einstaklingum sem hafa of háan blóðþrýsting ráðlagt að neyta ekki meira en 5 gramma á dag af matarsalti . Háþrýstingur er algengasta heilbrigðisvandamál tengt saltneyslu , en talið er að upp undir helmingur fólks með háþrýsting sé með skert saltþol . Skert saltþol getur einnig verið til staðar hjá fólki með eðlilegan blóðþrýsting og eru þeir einstaklingar líklegir til að þróa með sér háþrýsting . Með því að nota minna en 5 grömm af matarsalti á dag er hægt að stuðla að lægri blóðþrýstingi hjá fólki með skert saltþol . Með því að auka líka neyslu á öðrum steinefnum , svo sem kalíni , magnesíni og kalki , er enn hægt að stuðla að lægri blóðþrýstingi . Þessi efni er auðvelt að fá úr fæðu , t.d. eru ávextir , grænmeti og gróft kornmeti góðir kalín - og magnesíngjafar , og mjólkurafurðir innihalda mikið af kalki . Meðal annarra sjúkdóma sem tengdir hafa verið mikilli saltneyslu eru beinþynning , nýrnasjúkdómar , magakrabbamein og astmi , auk þess sem háþrýstingur er einn af áhættuþáttunum í hjarta - og æðasjúkdómum . Þegar huga á að saltneyslunni er það í raun ekki borðsaltið sem mestu máli skiptir , því að um 80% þess matarsalts sem fólk borðar kemur úr unnum matvælum . Þó er rétt að muna eftir öðrum kryddum en salti við matargerð í heimahúsum og nota salt þá hóflega . Söltustu matvælin skipta auðvitað miklu máli fyrir heildarneyslu á matarsalti , en líka matvæli sem eru hóflega söltuð og mikið er borðað af , eins og til dæmis brauð og fastir ostar . Vörur sem geta innihaldið heilmikið salt eru til dæmis smurostar , unnar kjötvörur , morgunkorn , pakkasúpur og sósur , nasl , niðursoðnar og niðurlagðar vörur og aðrir tilbúnir réttir . Ekki er skylda að merkja magn salts eða natríns á umbúðir og er það sjaldnast gert . Hins vegar er skylda að raða hráefnum eftir magni á innihaldslýsingu og er þannig hægt að fá einhverja hugmynd um magn natríns eða salts í viðkomandi matvöru . Merkingar verða að vera á íslensku , ensku eða Norðurlandamáli öðru en finnsku . Fyrir neytandann er því gott að vita að natrín heitir á ensku „ sodium “ . Ingibjörg Gunnarsdóttir er prófessor í næringarfræði við Matvæla - og næringarfræðideild Háskóla Íslands og forstöðumaður Rannsóknastofu í næringarfræði við Háskóla Íslands og Landspítala . Ingibjörg hefur rannsakað áhrif næringar á meðgöngu á heilsu móður og tengsl næringar og vaxtar fyrstu ár ævinnar við heilsu allt fram á fullorðins ár .